Papersnake/gushiwen huggingface dataset:
寄史贵质
仇远（元代）

淳祐六十翁，生遇时节好。朝游渔樵社，晚入诗酒保。

不为名利缚，刚被花月恼。时发少年狂，未省身已老。

强歌无馀欢，闻者笑绝倒。齿发渐凋疏，形容顿枯槁。

平生千金躯，岂不自爱宝。幸然本根在，收敛尚及早。

何必大药资，尪羸多寿考。也无政事堂，也无沙门岛。
自笑
陆寅（清代）

自笑桑弧志，天涯只布衣。到家翻是客，逆旅岂如归。

白日从愁尽，青山入梦非。缄书与僮仆，为扫钓鱼矶。
题福海院
白玉蟾（宋代）

庐阜新兰若，龙天古道肠。
殿妆金彩焕，佛放白毫光。
竹长真如翠，花开般若香。
禅波风浩浩，慈阴日穰穰。
鼻祖共毫老，中兴乃谷堂。
僧勤今继志，万载一炉香。
梅
张侃（宋代）

江梅有远韵，不与世浮沈。诵我壁间句，知渠岁晚心。

疏花生古意，暖艳啅幽禽。此处知谁解，霜天启角音。
偈颂三首
释行巩（宋代）

山静课花蜂股重，林空含箨笋肌明。
倚阑不见成痴兀，又得黄鹂唤一声。
郑希尹大夫会吴中诸老惟方子通不至余作诗呈希尹
程俱（宋代）

黑头新贵拥朱轮，交会耆英久不闻。博识犹多汉郎吏，敦诗仍有晋将军。

河流曲曲灵光异，芝盖茎茎瑞气芬。坐想城东隐君子，无心闲似岭头云。
客有写真者见予因以三诗赠之
李师中（宋代）

难逢古鉴明忠腹，长似骚人带病容。
几向清溪曾照见，万寻岩壑一青松。
清平乐（居厚弟生日）
刘克庄（宋代）

冰轮万里。云卷天如洗。先向海山生大士。却诞卯金之子。

冰盆山子堪尝。胆瓶茉莉尤香。震旦人人炎热，补陀夜夜清凉。
赠胡季昭
叶梦得（宋代）

澹庵久死瘴江滨，依旧归来侍禁宸。
浩叹宗孙长去国，从知志禁不谋身。
皇天若假令多算，圣代终无弃□□。
我时阅报痛生哀，洒泪南詹吊象台。
今日方知公有子，皇天佑善世生才。
贤牧堂
王迈（宋代）

贤牧存遗爱，邦人重此祠。
典刑前辈几，德政后来谁。
来日清泉濯，归时只鹤随。
不须看石碣，人口是丰碑。
祖席前字（送王涯徙袁州刺史作）
韩愈（唐代）

祖席洛桥边，亲交共黯然。野晴山簇簇，霜晓菊鲜鲜。

书寄相思处，杯衔欲别前。淮阳知不薄，终愿早回船。
舟过黄田，谒龙母护应庙二首
杨万里（宋代）

远山相别忽相寻，水到黄田渐欲深。
见说前头山更好，且留好句未须吟。
颂古九十八首
释印肃（宋代）

师子全威境白闻，谁人敢扣鬼门关。
除非体用知无我，瓶倾不出悟无难。
念奴娇
程垓（宋代）

秋风秋雨，正黄昏、供断一窗愁绝。带减衣宽谁念我，难忍重城离别。转枕褰帷，挑灯整被，总是相思切。知他别后，负人多少风月。

不是怨极愁浓，只愁重见了，相思难说。料得新来魂梦里，不管飞来蝴蝶。排闷人间，寄愁天上，终有归时节。如今无奈，乱云依旧千叠。
予友方子思道弃湖广宪佥逃归三衢山筑室以居号逋吏窝寄题数语
湛若水（明代）

逋吏不逋吏，逋吏莫逋心。逋吏吏身洁，逋心心不神。

不神乃滞物，天理自微灭。兀兀此窝中，无言自超越。

我则何所逋，八方皆我闼。
贺新郎·曾与东山约
辛弃疾（宋代）

曾与东山约。为倏鱼、从容分得，清泉一勺。堪笑高人读书处，多少松窗竹阁。甚长被、游人占却。万卷何言达时用，士方穷、早与人同乐。
新种得，几花药。山头怪石蹲秋鹗。俯人间、尘埃野马，孤撑高攫。拄杖危亭扶未到，已觉云生两脚。更换却、朝来毛发。此地千年曾物化，莫呼猿、且自多招鹤。吾亦有，一丘壑。
马诗二十三首·其十六
李贺（唐代）

唐剑斩隋公，拳毛属太宗。
莫嫌金甲重，且去捉颴风。
坐常朝班口号
曾广钧（清代）

晴开紫禁引仙班，花气馀春忘晓寒。能赋谁工鹦鹉笔，看人新换鵔鸃冠。

八方无事军书省，九处堪疑乡梦阑。且喜阳和布新令，麦成茧熟慰天颜。
寄刘行简
王洋（宋代）

西来有客解归装，先说东台白首郎。
颜貌宛如周柱史，须眉皆是汉冯唐。
百年未觉强弓满，新历还添漏箭长。
欲寄平安恐烦报，桃花川里漾舟忙。
卜算子
王之道（宋代）

今日富川滨，后夜E4D4江岸。千里西湖指顾间，未怕新年换。

再见复何时，此意凭吟管。应有新诗当尺书，日望南来雁。
闻蝉
鲍溶（唐代）

高蝉旦夕唳，景物浮凉气。木叶渐惊年，锦字因络纬。

稍断当窗梦，更凄临水意。清香笋蒂风，晓露莲花泪。

馀引未全歇，凝悲寻迥至。星井欲望河，月扇看藏笥。

谁念因声感，放歌写人事。
怀王庸之
王廷相（明代）

垂杨绿堪染，黄鸟鸣不歇。春来念朋旧，游衍兴超忽。

腊时酒已清，河渚茵初发。欣来即命筹，乐至岂待节。

张筵金沙堰，鸣葭朱林樾。攀花赠长谣，临觞促馀阕。

离群戚不浅，感物衷屡结。劳生销华簪，徇禄涉穷发。

自乖沈冥理，已絷浊水辙。旧书恒自简，远梦竟难达。

洒泪夷梁道，浮云望中没。
送马房
宋祁（宋代）

百五天长甚雨回，祖筵离思冷如灰。
骋辞睢苑繁云散，拄颊西山晓气来。
草色不须争去袂，花光正欲傍迎醅。
相君卧镇群英集，一府翘然用楚材。
简徐季益
赵蕃（宋代）

自从传得婺州诗，南北飘零阙后期。
一纸忽来湖上信，恍然堕我水仙祠。
送欹湖赴湖南提学
边贡（明代）

征旗带落日，出门君已遥。层城不隔梦，夜度卢沟桥。

卢沟桥边山簇簇，故人却在城南宿。谁令相见转多情，翻恨迟行不如速。

江汉风烟迟早春，关山雨雪暗边尘。临岐莫动殊方感，予亦东西南北人。
竹莲双瑞图为陆大夫赋 其二
区大相（明代）

闻道桐川长，红蕖并蒂垂。一茎初出水，双影共临漪。

伴着文鸳浦，齐开绿玉池。华峰何足瑞，玄圃未称奇。

若非地气异，终为雨露私。
归来二首 其一
王永吉（明代）

泉明抚松菊，薇蕨在西山。流水复何住，浮云空自还。

浩然悲落叶，隐矣怅衰颜。昨遇一缁叟，钟声夕照间。
东城作小秦淮道古诗来索佚事答以五绝 其四
全祖望（清代）

绝学空传秦晓山，弄丸贯穿古今间。可怜直自西周后，男女交亲未转环。
城南杂咏二十首·卷云亭
张栻（宋代）

云生山气佳，云卷山色静。
隐几亦何心，此意相与永。
劝客饮
郑獬（宋代）

谁解西回沧海波，且听白苧数声歌。人生所得只如此，世事到头无奈何。

酒海莫教空濩落，金堆安用郁嵯峨。古今共是一丘土，只有刘生得计多。
胥门与方昆山思道 其二
方献夫（明代）

知子日已久，今朝始相识。会面良不易，开心复何惜。

谢子亦好怀，超然与世隔。平生抱肺肝，倾倒恐不亟。

愧我何所言，无以慰悃愊。功名自古难，所忌更孤植。

文字费精神，戒之在无益。六籍皆通道，贵乎知用力。

学而不知本，悠悠竟奚得。原泉自不已，四海乃其宅。

日月本有明，容光尽生白。斯道固难言，多言转棼惑。

行行勿复语，愿子崇明德。
闻子京拜扫后周视田庐因问有可为归计者二首
宋庠（宋代）

韩邑西南上故原，春林几处驻行轩。
何妨豫卜归休地，从古三公亦灌园。
句 其二十四
楼楚材（宋代）

野花香胜名。
题分湖柳氏草堂
陈克家（清代）

清明已过树森森，笠泽分流路惯寻。人语橹声诸港晓，水痕云气一湖阴。

田园物外真幽绝，乡井书中感易深。安得一春常买酒，柳天横棹对鸣琴。
六月六日访晁美叔吏部越宿蒙惠长篇因次其韵
苏颂（宋代）

近伏值休澣，端居无所为。
触热事造请，有如褦襶诗。
偶到昭德里，主人不吾非。
惟今吏部郎，望清秩非卑。
而与两铨选，事联相附离。
每听人物论，尤详台阁仪。
沿袭寻本原，左右逢津涯。
登朝鬓犹绿，继世衣仍缁。
欢然久相接，甚矣嗟吾衰。
谁言同趣舍，何力能嘘吹。
但惭蒹葭陋，坐对琼林枝。
时或把书卷，不厌颜生饥。
间亦忘形骸，任讥嗣宗痴。
喜君方得涂，骞腾复何疑。
岂此哀乌省，能留威凤姿。
君才适时用，早闻天子知。
荷囊与鸣玉，献纳无不宜。
宁校岁月劳，求为法令师。
送梦石归妙峰德云庵
释慧空（宋代）

绍圣五年戊寅冬，王母吞却嘉州像。觉来扪腹喜且惊，一朝生出这和尚。

锐头长身碧两瞳，众聚说法声如钟。少年蹈断象骨路，出处大类飞山翁。

老而益健难近傍，德山缩手临济让。善财尽力无处寻，又是经行别峰上。
南柯子
王炎（宋代）

天末家何许，津头客未归。柳梢绿暗早莺啼。蝴蝶不知春去、绕园飞。

选胜多游冶，当垆有丽姝。青翰载酒泛晴晖。不忍十分寥落、负花时。
东阳夜怪诗（安智高病中自述二首）
佚名（唐代）

拥褐藏名无定踪，流沙千里度衰容。

传得南宗心地后，此身应便老双峰。

为有阎浮珍重因，远离西国赴咸秦。

自从无力休行道，且作头陀不系身。
次元尉伯言韵
李流谦（宋代）

烛影红余仆屡更，不知飞霰集前荣。
终年客有刀头恨，半夜春从酒面生。
华发风埃羞漫仕，废畴烟雨负深耕。
诵君好句迎新岁，更醉屠酥最后觥。
中丞宋公以吴兵三千赴河南军次寻阳脱余之囚
李白（唐代）

独坐清天下，专征出海隅。九江皆渡虎，三郡尽还珠。
组练明秋浦，楼船入郢都。风高初选将，月满欲平胡。
杀气横千里，军声动九区。白猿惭剑术，黄石借兵符。
戎虏行当翦，鲸鲵立可诛。自怜非剧孟，何以佐良图。
霅上访道人不遇
苏轼（宋代）

花光红满栏，草色绿无岸。
不逢青眼人，长歌白石涧。
无题 其二
韩殷（明代）

巫峡迢迢旧楚宫，灵犀一点若为通。几家砧杵秋烟外，一抹青山落照中。

瑶草秋残仙圃外，缑山云冷凤台空。共君莫问当年事，来是空言去绝踪。
二十日同官相约过水乡蕃雨中先至偶成二诗 其二
赵蕃（宋代）

此雨不易得，有秋端可期。微官如饱饭，馀事亦穷诗。

鸡远村场听，鸠深客路疑。是身真已老，何事此长羁。
立春日游苑迎春
李显（唐代）

神皋福地三秦邑，玉台金阙九仙家。寒光犹恋甘泉树，

淑景偏临建始花。彩蝶黄莺未歌舞，梅香柳色已矜夸。

迎春正启流霞席，暂嘱曦轮勿遽斜。
寿钱学士外舅庄公八十
徐溥（明代）

孤星光烛戴溪前，野老今当八十年。曾向清时膺宠命，却来平地作神仙。

綵衣舞处人如玉，绮席开时酒似泉。珍重南飞歌一曲，玉堂学士意悬悬。
故林偶作
贯休（唐代）

朗吟无一事，孤坐瀔江濆。媚世非吾道，良图有白云。

蠹鱼开卷落，啄木隔花闻。唯寄壶中客，金丹许共分。
次高承宣韵题刘知言郊居
林季仲（宋代）

荷锄归伴陇头云，懒傍侯门更整巾。
卜筑君能如沈约，题诗吾亦效王筠。
湖光皛皛千山合，竹色娟娟一径新。
酒后笑歌应耳热，西园惊破海棠春。
西江月·水火运来周岁
佚名（宋代）

水火运来周岁，四六勿错如初。水多火少失功夫。胜地方始安炉。直须认鼎与药，却如鸡子无殊。内黄处白结凝酥。一颗圆明汞珠。
恭挽德宗景皇帝用李商隐昭肃皇帝挽诗韵
陈曾寿（清代）

恭默殷高后，开明魏孝文。殷忧从没世，多难启吾君。

待蓄三年从，旋停八表云。茹哀占复始，傥见鼎来汾。

万国归心久，苍皇一举烽。秦山愁驻马，辽海喜归龙。

欲待悲风木，翻成应洛钟。天家殉慈孝，辛苦启双封。

汉社英灵在，宸谋运斡神。执枢真有托，移彗竟无人。

九译哀何切，千秋恨尚新。小臣无以报，空湿景山尘。
早春与张十八博士籍游杨尚书林亭…兼呈白冯二阁老
韩愈（唐代）

墙下春渠入禁沟，渠冰初破满渠浮。

凤池近日长先暖，流到池时更不流。
黄岩小橘甚佳喜题一绝
正嵓（清代）

橘花如雪忆长洲，橘子黄时到古瓯。多谢吴天怜梦远，飞霜酿出洞庭秋。
丹房采蕨
罗公升（宋代）

神丹有余光，入地茁紫玉。
气钟仙掌清，味压妇臂俗。
东风一夜雨，登俎间红绿。
淡羹意自古，酸蕴香更酷。
山人谢肉食，藉此慰便腹。
荐新先北堂，夸示及小陆。
府公厌腥腐，宁有啖此福。
所以首阳翁，不复羡周粟。
羽觞飞上苑
董嗣杲（宋代）

日色荡晓香尘起，上苑春融锦屏里。
蕙枝小叶攒石台，桃英乱糁浮池水。
鳞波皱云展翠绡，羽幰逐风飒珠履。
骝飞步褭蹀躞高，杯行声度提壶美。
提壶朝暮啼芳阴，啼尽东君脉脉心。
螭球流影晚阳浅，兽匜喷香淑景深。
灵鼍鼓曲肯停调，绿蚁漾艳争欢斟。
醉情得向芳辰畅，香车回碾银蟾沈。
苏君俞通判愚斋二首 其一
唐庚（宋代）

人间争以智相高，底事纷纷祗自劳。顿觉朱愚真有味，莫将佳处语儿曹。
偈颂一百六十首
释宗杲（宋代）

一百二十日禁足，三十五日在外走。
熨斗煎茶铫不同。泥牛解外师子吼。
今朝法岁已周圆，拈得鼻孔失脚口。
以大圆觉为伽蓝，七七依前四二九。
送李苍水入国学兼寄相如二首 其二
陈恭尹（清代）

古道今芜绝，吾乡尚有人。老于朋友内，觉汝弟兄真。

岭树寒犹叶，边沙暖不春。天涯新得叔，风义好相亲。
奉赠仲益南上
沈辽（宋代）

昔日钱塘布淮客，画舸摇摇出淮北。腰间新佩青铜章，行著绿淮归故国。

汉水西流云梦泽，高堂老人头未白。兄弟频年收美科，公卿要途声寂寂。

公车荐章动盈束，万里青云不遗力。老夫在吴始相得，惠停高车践荆棘。

相见匆匆如梦寐，尔来无复人间迹。子方策名在清时，霜天正可抟鹏翼。

遥知后会不可期，吾心已作南山石。
思远辞
张方平（宋代）

露下蝉不鸣，怆然觉秋暮。独立夕阳楼，遥见南征路。

动乖心所期，事与年同去。弹铗歌归来，愁思发宵寤。

高吟惠连诗，重忆安仁赋。佳人何当还，荆阳叹流寓。
李伯时画像赞
王庭圭（宋代）

非佛非仙，亦非儒者。硉硉矹矹，名满天下。孰貌其真，非真非假。

读东坡诗，乃识此画。
柳梢青 贺生第三女。全用三女事
佚名（宋代）

家近闽南。三姑姊妹，秀揖仙岩。须女精神，玉卮标格，谪下尘凡。

他时佳婿成双，红丝应牵第三。倚看樽前，团栾六子，三女三男。
送萧可发直指还朝
温纯（明代）

皂囊欲奏建章前，使者停骢尺五天。莫论埋轮称柱史，已从揽辔向秦川。

泽覃涸辙全苏鲋，霜入穹庐欲净烟。结绶交情频徙倚，笑看父老拥离筵。
鄂王墓
陈允平（宋代）

鄂王墓在栖霞岭，一片忠魂万古存。
镜里赤心悬日月，剑边英气塞乾坤。
苍苔雨暗龙蛇壁，老树烟凝虎豹旛。
独倚东风挥客泪，大堪回首望中原。
挽杜若洲 其一
金幼孜（明代）

驱驰二十载，宁复叹官卑。硕德乡人重，清名海郡知。

沧洲存旧业，墓石有新词。春草年年绿，思君总是悲。
挽崔舍人
方有开（宋代）

士有千龄遇，名传百世荣。
文章肇权直，淮海出儒英。
紫禁烟花邃，黄麻黼黻明。
方深丹扆眷，痛惜掩佳城。
立春日病中邀安国仍请率禹功同来仆虽不能饮
苏轼（宋代）

孤灯照影夜漫漫，拈得花枝不忍看。
白发欹簪羞彩胜，黄耆煮粥荐春盘。
东方烹狗阳初动，南陌争牛卧作团。
老子従来兴不浅，向隅谁有满堂欢。
斋居卧病禁烟前，辜负名花已一年。
此日使君不强喜，新春风物为谁妍。
青衫公子家千里，白首先生杖百钱。
曷不相将来问病，已教呼取散花天。
纪赐十二绝 其二 赐银像生人马并太平牌子四
严嵩（明代）

白金作像生，奇巧出新制。中有四云牌，欢睹太平字。
登安仁云锦驿后挹仙亭三首
赵蕃（宋代）

古木阴中屋数椽，下临萦折几山川。
晚来快雨仍新浴，端觉飘飘意欲仙。
龙眼
张诩（明代）

龙眼虽珍果，因多价却廉。著花明野圃，垂实暗闾阎。

盛暑攒如蚁，秋风白斗盐。清香腾玉轸，翠色上珠帘。

具眼应多见，称奴每好谦。益颜无限补，止渴有馀甜。

女伴携篮摘，儿童斩竹拈。三朝留火焙，四海作珍瞻。

卢橘中元冷，杨梅性本炎。中和惟尔羡，饕餮不渠厌。

玉食时充贡，佳宾俎旋添。终身为世用，厚味少人嫌。

衒玉非求售，韬光亦解潜。纷华杂桃李，骨鲠畜箴砭。

药谱功当载，仙翁齿屡沾。陶门何必柳，千树映茅檐。
远行
宋祁（宋代）

楚人巧悲秋，分作四种戚。
最极有远行，百感攒羁臆。
林鸟戢和有，屯云献惨色。
客久归念长，年惊壮图窄。
抚物盈近叹，驱騑拥遥恻。
晓斗亦告劳，垂杓卧楼北。
即事有怀二首
刘宰（宋代）

千山收宿霭，一气蔼金行。
爽吹舒澄碧，晴晖丽太清。
徘徊望前岭，徒倚步南荣。
为问莼鲈客，何须身后名。
观技
姚燮（清代）

袖中三峡涛，涌出月轮高。狡于兔之脱，翩如鸿也翱。

惊人殊突兀，玩世托牢骚。何羡解牛者，砉然工奏刀。
玉泉歌赠莫希颜锦衣
王渐逵（明代）

谁似玉泉子，锦衣抛掷金吾去，独向渔樵结俦侣。

长镵大笠卧烟霞，世上皇王杳何许。有时走上西山巅，倚剑挂天默无语。

君不见城中甲第真可怜，梁肉饱饫绮纨鲜。朝喜承恩暮沾赐，何人勒石登燕然。

匈奴昨日窥边郡，羽书夜入榆林镇。好驰十万清幕庭，归来笑取封侯印。
和郑有功游西湖二首 其一
赵鼎（宋代）

放舟越淮楚，更作三吴游。尚馀魂梦怖，敢动乡邦愁。

湖山自清绝，鉴中螺髻浮。况复得夫子，一笑忘幽忧。

时时作清言，中有湖山秋。却念无家客，坎止而乘流。

何当与俱归，岁晚邻一丘。
馀姚江上
释宝昙（宋代）

山入春江雨不收，江寒得傍翠云裘。
谁家山影风帆转，误作梨花一段愁。
送天柱冯先生
王钦若（宋代）

郁萧空殿倚云霓，玉气珠辉冠紫微。
暂到帝城朝斗会，却思岩窦负琴归。
日奔内景乾坤静，泉漱清音杞菊肥。
却到水乡深邃住，晴岚掩映簇春晖。
则天门赦改年
沈佺期（唐代）

圣人宥天下，幽钥动圜狴。六甲迎黄气，三元降紫泥。

笼僮上西鼓，振迅广阳鸡。歌舞将金帛，汪洋被远黎。
贺圣朝
赵彦端（宋代）

一江风月同君住。了不知秋去。赏心亭下，过帆如马，堕枫如雨。

相将莫问，兴亡旧事，举离觞谁诉。垂杨指点，但归来、有温柔佳处。
画堂春
侯承恩（清代）

夕阳时候薄寒生。依依独自闲行。一群鸿雁带秋声。

飞过高城。

揽镜暗伤憔悴，背人偷落红冰。画桥西去是蓬瀛。

只隔云程。
日长偶书
欧阳修（宋代）

日长渐觉逍遥乐，何况终朝无事人。
安得遂为无事者，人间万虑不关身。
书木牌 其一
释无梦（宋代）

身为车兮心为轼，车动轼随何计息。交梨火枣是谁无，自是不除荆与棘。
天宝宫词十二首寓感 其八
顾瑛（元代）

虢国来朝不动尘，障泥一色绣麒麟。朱衣小队高呵道，粉笔新麒遍写真。

宝雀玉蝉簪翠髻，银鹅金凤踏文茵。一从羯鼓催春后，不信司花别有神。
采莲曲二首
王昌龄（唐代）

吴姬越艳楚王妃，争弄莲舟水湿衣。
来时浦口花迎入，采罢江头月送归。

荷叶罗裙一色裁，芙蓉向脸两边开。
乱入池中看不见，闻歌始觉有人来。
望月行
苏葵（明代）

星斗森罗壶漏滴，有客仰天厌天黑。登楼望东殚目力，海波茫茫灭消息。

清辉不发意不伸，牵衣直摄天之根。大呼白兔闻不闻，怒气上射大帝嗔。

帝令五丁走招索，五丁碎把虾蟆擘。腹中拯出玉嫦娥，捧出波心还此客。

此客见之心遽欢，直要清影归盘桓。披心历历夜岑寂，趣在不言千万端。

倒觞判饮百杯溢，醉后狂吟鬼神泣。桂花露冷誓深知，地久天长岂相失。
赠何知录
释绍嵩（宋代）

青云直上路初通，白凤新词入圣聪。
抵掌剧谈吾浪语，连城增价子何穷。
共登小阁春风裹，又解征帆落照中。
此去优游益吟咏，公余无惜寄诗筒。
闰中秋谒翁叔平先生，归后俞调卿以所和诗见示，依韵奉简二首 其一
刘继增（清代）

尚湖烟水足清游，容与西泾一榻留。消渴马卿常慕蔺，怀归王榻倦依刘。

蘧蘧梦境隍中鹿，泛泛渔人岸上舟。最是后凋松柏好，满天落叶不知秋。
园居秋日杂诗八首 其六
龚易图（清代）

罗襦红透雪肌肤，六月蝉鸣万斛珠。我是江南已归客，荔枝识得主人无？
占晴三首 其二
刘敞（宋代）

白日丽江上，初晴风景饶。春愁来集眼，暖气起连宵。

旷野苍茫合，饥鸢上下飘。长亭送行处，稍复柳垂条。
颂古二十七首
释云贲（宋代）

白牯问狸奴，虚空酬万象。
电激不停踪，谷虚谁答响。
啐兮啄兮，不机历掌。
回头{左车右度}轹范春时，舌上葛藤长万丈。
寿皇子
程珌（宋代）

太初孰元，浑沦蒙密。
弥漫宇宙，一气沕潏。
孰知是旱，无极有极。
天高地下，人生物出。
畴虽未分，易虽未画，
行乎其间，充满周悉。
炎黄启序，姬孔抉机。
陶为泰和，数千其期。
写为六经，万言具垂。
太史变法，汉唐续维。
迄于我宋，皇皇巍巍。
百代以下，上接农羲。
畏天若临，视民如伤。
消斥奸佞，登崇隽良。
急将宽兵，我武维扬。
选牧与部，仁风以翔。
节用裕下，根深本强。
身修国治，网举目张。
由经而史，自皇而王。
以暨我朝，同此一网。
天赋风妙，学力深详。
上而河洛之图画，近而我祖之宪章。
贯千古于旦暮，斂一心于混茫。
大哉斯学，夫岂经生学士析解章句而已哉。
维扬即事
张蕴（宋代）

土雾如蒸暴暑天，烛龙偏驻柳边船。
三清观里风廊午，满意题诗借榻眠。
傅推官劝农七绝句拟和其五·出郭
郑刚中（宋代）

偶因官事出郊坰，更向春时得好晴。
山鸟自应知客意，不须相背苦飞鸣。
题高克恭林峦烟雨图
弘历（清代）

溟濛那辨菰蒲屿，林鸟低飞乱烟雨。前溪渔父棹舟归，不觉蓑衣重几许。
题洛苑梧叶上
天宝宫人（唐代）

旧宠悲秋扇，新恩寄早春。聊题一片叶，将寄接流人。
县令挽纤
孙樵（唐代）

何易于，不详何所人及何所以进。为益昌令。县距州四十里，剌进崔朴常乘春与宾属泛舟出益昌旁，索民挽纤，易于身引舟。朴惊问状，易于曰：“方春，百姓耕且蚕，惟令不事，可任其劳。”朴愧，与宾客疾驱去。
送广帅秩满之官丹阳二首
杨万里（宋代）

南海元戎禁从臣，却升北斗捧星辰。
回头五岭忽千里，屈指十贤添一人。
笑别广平堂下月，归看太极殿前春。
一尊话别端何有，绿水青山更白云。
惊蛰后雪访徐孟坚不遇坐待甚久
曹彦约（宋代）

忽忽弄明珠，纷纷拥塞酥。
都忘春老大，复作冷工夫。
甲拆迟先达，芳菲约后图。
兴来还兴尽，呵手复须臾。
汪达可招游臧园次韵 其二
楼钥（宋代）

满架酴醾惬雅怀，更添林下紫徘徊。平湖不怕重门阻，胜赏何妨后日来。

酒兴已随斜照远，诗情无待片云催。黄昏鼓棹欲归去，望望烟林首重回。
友人下第客中，邀为长夜之饮，即席口号慰之
缪烜（清代）

邀君欢，劝君酒，南山月上大如斗。座中谁者苦思家，举杯忘在天之涯。

傥来富贵恨不早，提壶且乐风光好。多疑黄河之水天上来漫漫，饮如渴骥奔驰千里临急湍。

君醉歌，我醉舞。醉歌金石裂，醉舞鸾鹄举。鸾鹄一举千万里，蠢蠢浮浮尽眼底。

劝君酒，邀君欢，东方日出圆如盘。
经略龙图开拓曾公岩景物一新遂为诸岩之冠因
杨损（唐代）

阳岩高敞纳晨曦，鹤驾云軿或可期。
神物雕镌元入妙，人工开闢更增奇。
须知水石清凉处，绝胜尘沙热恼时。
红旆碧幢劳小驻，多惭下客滥追随。
鹊桥仙·和易安金鱼莲池
朱敦儒（宋代）

白鸥欲下，金鱼不去，圆叶低开蕙帐。轻风冷露夜深时，独自个、凌波直上。
幽阑共晚，明珰难寄，尘世教谁将傍。会寻织女趁灵槎，泛旧路、银河万丈。
墨梅
赵葵（宋代）

须知造物元无物，刚被花光强造端。
认得色空都是幻，南枝非暖北枝寒。
风流子 至元四年七月二十又二日，苏伯 侍
宋＊（元代）

三子名梯云、云、步云者，方成童就传，乃求放吾儿制名，遂命之曰来云。继徵词以纪事，赋此以赠。儿已满弥月矣，侍郎作汤饼会，并书呈席绀宇瑞烟浮。仙童小，高举觅真游。□霞绚九光，徘徊若木，日宣五色，照耀瀛洲。人争睹，翱翔趋绛阙，夭矫上昆丘。几度骖鸾，峨眉东畔，有时跨凤，恒岳南头。何事暂夷犹。尽青冥远览，碧落奇搜。不数薰香妩媚，传粉娇羞。笑襁褓＊＊，人间羊祜，桑弧蓬矢，地上齐州。剩费通家小字，衮衮公侯。
送绝尘上人游江南
林鸿（明代）

南国随缘到，应无去住心。听钟寻野寺，乞食施山禽。

晒衲梅风润，浮杯瘴海深。远公多古迹，只合老东林。
秋夕泊舟汇泉寺有怀
徐子威（清代）

云水夕漫漫，苍烟沈石坛。僧归孤棹晚，月下一钟寒。

旧雨隔千里，秋琴成独弹。重来泊萧寺，落叶满湖干。
离思
李商隐（唐代）

气尽前溪舞，心酸子夜歌。
峡云寻不得，沟水欲如何。
朔雁传书绝，湘篁染泪多。
无由见颜色，还自托微波。
奉和圣製元日
晏殊（宋代）

夏正标吉朔，尧历载初辰。
粕叶清樽举，椒花绮颂陈。
年芳随律盛，皇泽与时均。
共有华封意，升平亿兆民。
和主司王起（一作和主司酬周侍郎）
李潜（唐代）

文学宗师心秤平，无私三用佐贞明。恩波旧是仙舟客，

德宇新添月桂名。兰署崇资金色重，莲峰高唱玉音清。

羽毛方荷生成力，难继鸾皇上汉声。
剡溪道上一首
刘一止（宋代）

一水萦不断，千岩翠相扶。孤篷载雪归，我昔见画图。

今年两经载，明晦自惨舒。旱夏山若焦，秋至潦溢途。

是中无故人，王事当驰驱。景物寄心赏，随遇便有馀。

不觉老季真，乞归尚狂疏。官家赐闲身，用底一曲湖。
渔父二首
薛师石（宋代）

利薄每言随分过，避名不入愚溪路。
春深雨足钓丝长，夜来又宿蓑衣步。
李成德求乃翁挽诗
李彭（宋代）

养疴丘壑玩寒藤，领略鸡园最上乘。射虎已惊生李广，登龙行复见元膺。

九原烟雨悲埋玉，一代功名定伐冰。安得董狐南史笔，发扬潜德到云仍。
登石阁吟
邵雍（宋代）

一般情意恶难羁，长怕登高望远时。
今日凭栏异常日，几回将下又迟迟。
诚台雪望怀子都五首 其五
薛季宣（宋代）

掩胫诚台雪，吟头祇自昂。梅花开岭路，冰玉皱池塘。

良马日千里，美人天一方。尺书不可寄，道义两相忘。
宋制置彭大雅玛瑙碗歌周伯温参政徵赋
王逢（元代）

淮藩开吴豪侠满，歌钟地属姑苏馆。相儒独为缓颊生，笑出彭公玛瑙碗。

血乾智伯髅不腥，黄土莹错红水精。妖蟆蚀月魄半死，虹光霞气喷且盈，隐若阵偃边将营。

彭公彭公古烈士，重庆孤城亦劳止。天忘西顾二十年，亩尽东南数千里。

武侯祝文何乃伟，败由宋祚民今祀。太湖底宁鱼米丰，官廨喜与閒门同。

酒波碗面动峡影，想见制置师犒飘风中，再酌庶沃磥磊胸。

君不见汉家将军五郡封，班氏天与世史功。诗狂昭谏客吴越，存心唐室人怜忠。

呜呼尚友吾岂敢，醉墨惨澹云飞鸿。
喜雨
刘敞（宋代）

海上雨初至，中庭树交翻。幽人整冠带，喜见雷电存。

积润泻河整，馀滋被邱原。鱼龙倘可活，蛙黾谁嫌喧。

稍稍秋欲变，微凉入前轩。古人致亹亹，吾亦开吾樽。

御叔小丈夫，颇知笑臧孙。贤愚定谁是，兴尽忽忘言。
次韵王司户梅花五绝下得用古人意及比妇人玉
王之望（宋代）

一岁都来几日开，一开能得几回来。
清尊留待溪边月，不怕山城晚鼓催。
送程给事知越州
张宗益（宋代）

仙境际云霓，名藩独会稽，
蓬莱住山小，星宿落簷低。
旌节临诸郡，楼台瞰北齐。
地繁秦望岭，民阜若耶溪。
化俗饶馀事，吟诗厌旧题。
只愁严召速，荣渡浙江西。
和鲍守次韵林德祖十四首 其五
傅察（宋代）

气盖千人一羽轻，九霄丹鹤唳华亭。姓名已入金瓯覆，留滞休嗟银印青。

彩笔掞天摛丽藻，高标插地见长屏。盐梅他日从人望，商说何功比列星。
八月十五夜太平洋舟中望月作歌
黄遵宪（清代）

茫茫东海波连天，天边大月光团圆。送人夜夜照船尾，今夕倍放清光妍。

一舟而外无寸地，上者青天下黑水。登程见月四回明，归舟已历三千里。

大千世界共此月，世人不共中秋节。泰西纪历二千年，祇作寻常数圆缺。

舟师捧盘登舵楼，船与天汉同西流。虬髯高歌碧眼醉，异方乐祇增人愁。

此外同舟下床客，梦中暂免供人役。沈沈千蚁趋黑甜，交臂横肱睡狼藉。

鱼龙悄悄夜三更，波平如镜风无声。一轮悬空一轮转，徘徊独作巡檐行。

我随船去月随身，月不离我情倍亲。汪洋东海不知几万里，今夕之夕惟我与尔对影成三人。

举头西指云深处，下有人家亿万户。几家儿女怨别离，几处楼台作歌舞？

悲欢离合虽不同，四亿万众同秋中。岂知赤县神州地，美洲以西日本东，独有一客欹孤篷。

此客出门今十载，月光渐照鬓毛改。观日曾到三神山，乘风意渡大瀛海。

举头祇见故乡月，月不同时地各别。即今吾家隔海遥相望，彼乍东升此西没。

嗟我身世犹转蓬，纵游所至如凿空。禹迹不到夏时变，我游所历殊未穷。

九州脚底大球背，天胡置我于此中？异时汗漫安所抵，搔头我欲问苍穹。

倚栏不寐心憧憧，月影渐变朝霞红，朦胧晓日生于东。
秋夕旅怀
林澍蕃（清代）

秋声渡江来，秋风满江水。吹我浩荡心，一夕走千里。

千里共清秋，片心和月流。今宵水上月，照到乡园幽。

乡园在何处，引入愁中路。落叶下纷纷，浮云拂高树。

仰视浮云归，满空星斗稀。不知乌鹊意，日夕向南飞。
寒夜吟
谢迁（明代）

冬夜何漫漫，展转不得曙。山城送寒更，长短杳难数。

忆昔趋朝送，夙夜畏迟误。梦中惊觉来，颠倒著衣屦。

如今足晏眠，饱食惭逸豫。祖生闻鸡鸣，慷慨忙起舞。

志士不忘公，而我已衰暮。寒灰宁复燃，颓墙讵堪圬。

末命孤重托，何以报殊遇。拥被一酸吟，枕席泪如注。
和杨公济钱塘西湖百题 其九十三 映发亭
郭祥正（宋代）

吴越江分断，山光还映发。白鸟东飞来，应随渡江月。
缘识
宋太宗（宋代）

法演双林下，凡情世眼观。
澹烟光雨际，孤月净云端。
意思皆时暂，纵横大教宽。
含情能息虑，物外不相干。
梁山瀑布
蔡瑗（宋代）

会稽之南罗浮北，中有大梁神仙宅。瀑流今占挂长虹，泻下银河数千尺。
赠皇甫庶子
白居易（唐代）

何因散地共徘徊，人道君才我不才。骑少马蹄生易蹶，

用稀印锁涩难开。妻知年老添衣絮，婢报天寒拨酒醅。

更愧小胥咨拜表，单衫冲雪夜深来。
和学士秋怀一十五首
李弥逊（宋代）

身世浮云任去留，老来於此更悠悠。
却因削迹风波地，耳底风云得暂休。
绝句
陈师道（宋代）

此生精力尽於诗，末岁心存力已疲。
不共卢王争出手，郤思陶谢与同时。
玉钩斜
章型（清代）

虹桥偃卧流泉咽，鬼唱秋坟燐染碧。冷露蘼芜锁暗香，荒蛩啼染三更月。

明月无情漾浅沙，半弯弓影玉钩斜。断肠寸寸红心草，逝魄星星绛树花。

春风一度迷楼晓，乌铜屏外笼娇鸟。湖上歌姬粉黛香，镜中天子头颅好。

芙蓉憔悴怕经霜，泪墨丝丝剩锦囊。薄命红颜千古恨，一抔黄土掩华妆。

至今风雨雷塘夕，白杨萧瑟垂荒陌。双双金盌化鸳鸯，片片罗裙飞蛱蝶。

君王遗垄委蒿莱，文狸夜泣吴公台。萤火几星依翠瓦，美人魂魄盍归来。
和叶徵君见寄二首
曹勋（宋代）

诚心接物定吾曹，蔼蔼风期意甚高。
每谓交梨同火枣，何殊兔甚与龟毛。
道真不契君宜问，来日无多我岂沈。
但喜夔龙今迅召，东西连日雨如膏。
和昌言太中
韩维（宋代）

眉秀瞳青却少容，精神强健几如公。
相逢细雨开篱菊，自愧繁霜满鬓蓬。
谈道远追西域祖，题诗今得少陵翁。
锋车北去归何日，且愿从容一笑同。
题山景二首
曹勋（宋代）

林薄空蒙未见花，萦纡一径向溪斜。
杖藜倚待船中客，山崦同寻卖酒家。
忆西村
吕南公（宋代）

东冈西下古墩头，草木风烟事事幽。畦垄弯环延果菜，笭箵参互献鱼鳅。

常开夜户誇无寇，竞拨香醅贺有秋。愿定此居犹未得，岂堪侥倖望公侯。
送桂阳孝廉
高适（唐代）

桂阳年少西入秦，数经甲科犹白身。
即今江海一归客，他日云霄万里人。
肇庆披云楼
许仁（明代）

麟次飞甍出女墙，白云拂槛自波扬。九天云汉星辰近，千里山河草木香。

列坐壶觞论乐事，窥帘莺燕语年光。使君清论皆民瘼，不似南楼庾亮狂。
泥滑滑
王润生（清代）

泥滑滑，行路难。前有网罗，后有弹丸，欲往从之摧羽翰。

尔既无黄鹄翔云之俊翮，又无白鹤乘轩之仙骨。

颉之颃之亦何苦，鹗荐秋风岂及汝。云霄虽高不如衡茅，雕笼虽华不如故巢。

倦羽氋氃屡前却，行路之难亦已觉，况听一声泥滑滑。
吴子化授武学博士还塞上
黎民表（明代）

紫髯猎猎坐风生，结束新从定远行。白草五原无探骑，黄芦千里断边声。

军咨共识陈琳最，都养何惭服慎名。东阁观奇予忝窃，青袍虚自滞咸京。
九日呈戴兄
孙岩（宋代）

一别三十载，而今近讲堂。
萧条同甲子，强健又重阳。
萸菊数杯酒，烟云千仞冈。
偶然为此梦，宁复次公狂。
雨中花令 其三
杨无咎（宋代）

自是云温雨润。诮不解、佯嗔偷闷。倾坐精神，忺人情性，眉际生闷晕。

语带京华清更韵。听娅姹、莺喉娇稳。别后相思，心头欲见，觅个灯花信。
读毛西河濑中集作 其二
商景徽（清代）

彩笔翩翩映玉台，频将绣帙向风开。可怜杜甫惊人句，不数陈留旷世才。
清明雨寒八首
杨万里（宋代）

闭户何缘得句来，閞窗更倩雨相催。
只言春色都归去，小树桃花政晚开。
公无渡河
周紫芝（宋代）

清江漫漫日夜流，江边无风人自愁。冯夷击鼓河伯怒，蛟龙掉尾鱼吞舟。

人生一死亦难处，何不相从听媪语。公无渡河公自苦，人心险过山嵯峨，豺狼当路君奈何。

劝君收泪且勿歌，世间平地多风波。
尝新茶
王洋（宋代）

僧催坐夏麦留寒，吴人未御絺绤单。
溪云谷雨作昏翳，思假快饮消沈烦。
商人远处抱珪璧，千里来从建溪侧。
报云蛰户起惊雷，鞭走龙蛇鬼神力。
色新茗嫩取相宜，留得一年春雪白。
先修天贡奉珍团，次向人间散春色。
僧作虚白无埃尘，碾宽罗细杯勺匀。
寒泉一种已清绝，况此灵品天香新。
人间富贵有除折，静中此味真殊绝。
谁言僧饭独萧条，胜处谁容较优劣。
送陆君重五首
方回（元代）

起伏难前定，行藏喜自由。
足堪娱寿母，幸不乏先畴。
酒具饶鱼蟹，郊居少应酬。
两无惭事育，何用到壶头。
用前韵酬项性初
杨公远（宋代）

连年客里度星霜，过了重阳又一阳。
篱下正怜丛菊老，风前将领早梅香。
宁同子美吟诗瘦，岂效宽饶肆酒狂。
欲卜归期犹未定，空劳魂梦绕江乡。
赠玉师失鹦鹉
徐积（宋代）

淮边羁思岭头云，绀彩腾时电影奔。一日恰如时辈事，十年空负主人恩。

良因外貌贪驯性，何况中心狎巧言。他日雕笼如再养，玉环金锁铁为门。
和舅氏和仲游朱萝洞 其二
彭汝砺（宋代）

松竹山风吹我衣，溪寒细雨落霏霏。琴声彷佛窥幽趣，若到无弦意转微。
客问宗旨一首
刘克庄（宋代）

万物泛观皆我闼，诸君何事入吾褌。
不须苦问侬宗旨，醉里闻之洛诵孙。
书南柯太守曲后二首
陈造（宋代）

竹叶舟前客念家，慈云瓮里事如麻。
而今不笑檀槐战，笑汝研桑了岁华。
次韵中散兄将到先示诗
葛胜仲（宋代）

云山佳处复跻攀，景物依然得破颜。春事阑珊三月尾，时光荏苒七年间。

重来怀绂成何事，归去抽簪幸有山。且尽一杯今日乐，投林飞鸟会知还。
张功父索余近诗，余以南海、朝天二集示之，
杨万里（宋代）

作者于今星样稀，凄其望古驷难追。
空弃孤竹陶元亮，玉佩琼琚杜拾遗。
自笑金秋如嬾妇，可能击鼓和冯夷。
报章才作南金直，惭愧君家丙蒿诗。
殷十一赠栗冈砚
李白（唐代）

殷侯三玄士，赠我栗冈砚。
洒染中山毫，光映吴门练。
天寒水不冻，日用心不倦。
携此临墨池，还如对君面。
请杨贮春太医为栽盆莲
程敏政（明代）

老手栽莲不众同，绕阑栽药未论功。凭君为致西湖种，添我山棚十丈红。
赠陈师道判官
郭祥正（宋代）

自从梅老死，诗言失平淡。我欲回众航，力弱不可缆。

栖迟二十年，时时漫孤啖。忽逢陈夫子，两目海水湛。

为我聊一吟，粹芳超俗艳。又如赵氏璧，毫发绝瑕玷。

愈多愈精好，璀璀摘骊颔。借令李杜在，决敌未应敢。

低头亟趋降，吞声就诛贬。招来君尚谦，且曰吾与点。

穷朝把樽酒，金斝红浪飐。胡为眷幕府，半百尚壈坎。

幽兰没萧艾，明珠混野芡。何当叩相阁，斯人愿收敛。

置之翰林中，万丈看光焰。
偶得吟
邵雍（宋代）

人间事有难区处，人间事有难安堵。
有一丈夫不知名，静中只见闲挥麈。
送石昌言舍人使匈奴
梅尧臣（宋代）

燕然山北大单于，汉家皇帝与玺书。
持书大夫腰金鱼，飞龙借马出国都。
胡沙九月草已枯，草上霜花如五铢。
白裘貂帽著不暖，莽莽黄尘车欵欵。
野庐边月出陇来，风静天遥鴈声短。
闻到罽庭尤苦寒，译言揉耳不讥弹。
公於是时已观礼，踏雪再拜辞可汗。
胡完夫再示西省唱和诗特记曩游过有谦屈率尔
苏颂（宋代）

当年覆实子亭西，曾见春龙起蛰泥。
晚接官联方喜幸，老忧颠踣待扶携。
入兰游雾蒙熏润，激浊扬清望品题。
蹇步强攀英俊躅，终然驽骥力难齐。
雪晴小步留饮村舍
周密（宋代）

散步小逡巡，茅檐爱日新。梅知春意思，山借雪精神。

减曲篘村酿，加笾荐野珍。萧然捐世虑，自谓葛天民。
杜鹃
黄金台（清代）

鸳鸟忆三巴，啼痕湿露花。休言归去好，归去亦无家。
薇山处过番石渡遭渡子无礼伤臂因韵二首
陈著（宋代）

卧如龙奋亮当贵，射可猿通广欲飞。
谁料舟人为敌国，只应山鸟怪儒衣。
次韵东坡五更山吐月 其一
李彭（宋代）

一更山吐月，修木莹澄澜。全胜西园夜，金羁带笑看。

团栾照坐好，倚徙冰人寒。缥瓷倾竹叶，何必办狼残。
句
宋咸（宋代）

旧苑珠千树，寒郊玉万层。
村居
陆游（宋代）

自笑触藩羝，人嘲失旦鸡。
囊悭衣任短，山冷屋便低。
宦拙谗销骨，言狂悔噬脐。
自今焚笔研，有手但扶犁。
题抚州驿
曾黯（宋代）

一出都门五见春，衣冠空染九衢尘。
山林有约谁留汝，猿鹤无言解怨人。
吴正仲同诸宾泛舟归池上
梅尧臣（宋代）

轻舟与客归，竹下闲棋局。
煮鲎吴味新，篘醪楚酿熟。
风吹山雨来，冷射肤生粟。
醉昏笑语同，不看西斋录。
闻寺簿燕客因以酒蟹送似有诗见及次韵二首 其一
罗愿（宋代）

冠盖追随寂寞滨，绝甘宽我未閒身。古来把酒持螯者，便作风流一世人。
秋日题古寺
李御（清代）

耿耿诸天界，秋林景更清。白云流磬响，黄叶满棋声。

破衲晚仍补，幽禽时一鸣。坐深浑不觉，三径翠烟平。
挽赵虚斋二首
刘克庄（宋代）

俱列儒臣侍细毡，各为逐客问归船。
亲贤有诏徵刘向，疏远无人赎史迁。
当日金台诸客散，暮年铁壁几人全。
伤心滴露研朱笔，抱在萤窗雪案边。
赠相士黄逸仙
邓雅（元代）

伯乐善相马，一顾增千金。荀子颇知道，相形先相心。

黄生师唐举，于义尤精深。取人或渔钓，所遇多缨簪。

嗟我守贫贱，辱子过云林。未示衡气机，赠以离别吟。
颂古四十五首
释慧远（宋代）

因我得礼汝，乾坤粟粒许。
若要除三害，无过问周处。
梅关
李兆洛（清代）

戢山争凑，盘盘路几回。百寻双堑立，一罅五丁开。

树拔鲸牙出，人争蚁孔来。路旁余断碣，夫暇剔莓苔。
龙潭八景 其八 旗山散牧
史谨（明代）

苜蓿连天万马肥，望中如在华山西。龙媒应叹无人识，频向奚奴振鬣嘶。
初秋
王同祖（宋代）

晚趁凉飔上小楼，忽看梧叶始惊秋。
悲怀无奈狂风雨，数尺归鸦懒转头。
寄刘成道
戴栩（宋代）

归淮方向浙，度尽一年寒。
想见添诗卷，传闻摄酒官。
雨多江溆暗，米贱客愁宽。
旧友参台幕，应留看牡丹。
仙居洞
钱闻诗（宋代）

仙客神人几度行，环山岌页似重城。
有门不掩寒溪月，终日水流无尽声。
喜看云见访
达瑛（清代）

渺渺秋江阔，劳君破浪寻。双峰今夜月，一片故人心。

云淡天河迥，窗虚海气深。只缘明欲别，剪烛动长吟。
咏廿四气诗·大暑六月中
元稹（唐代）

大暑三秋近，林钟九夏移。
桂轮开子夜，萤火照空时。
菰果邀儒客，菰蒲长墨池。
绛纱浑卷上，经史待风吹。
自电白至海安 其六
何绛（明代）

渐入深林瘴渐多，闻声始觉有人过。高天久矣人难问，蓁莽何劳更作罗。
江城子 戏写姬人领巾
陈维崧（清代）

石头城下小萧娘。眼波长，鬓云光。少小随耶，飘泊到睢阳。

恰遇游梁病司马，刚一笑，结鸳鸯。

晓寒呵手点梅妆。雪轻飏，怕开箱。只是新年，郎又渡春江。

且把木瓜还渍粉，欹枕待，到秋凉。
次韵和康侍郎游仙岩
林季仲（宋代）

林峦争入马蹄来，宿雾残云拨不开。
石卧松根横碧玉，瀑悬天不转晴雷。
仙家长锁青春好，老子犹堪竟日陪。
收拾此身知有此，一间茅屋傍山隈。
水仙花
许开（宋代）

定州红花瓷，块石艺灵苗。
方苞茁水仙，劂名为玉宵。
适从闽越来，绿绶拥翠条。
十花冒其颠，一一振鹭翘。
粉蕤间黄白，清香从风飘。
回首天台山，更识胆瓶蕉。
潇湘八景 其七 洞庭秋月
安念祖（清代）

风清月白洞庭秋，万古湖光空自流。为问从来游倦客，几回把酒岳阳楼。
春日登大悲阁二首
钱惟治（宋代）

阁，阁。
般斤，郢作。
木从绳，工必度。
华饰藻绘，密施榱桷。
明蟾代宝灯，瑞雾为珍箔。
栏危似倚高空，梯回疑穿碧落。
颂古五十三首
释文礼（宋代）

不动蒲帆问一言，大鱼却被小鱼吞。
直从意外超唇吻，始信岩头无脑门。
为王孟极觅桃李栽
刘崧（元代）

闻说磻溪桃李多，清阴朱实满林阿。移根不与新栽得，奈此江南春雨何。
次韵光祖避地眉溪十绝 其二
陈渊（宋代）

浮木如何济巨川，积薪其下火将然。是中已有安身地，许尔垂绅玉几前。
临江仙·送光州曾使君
周紫芝（宋代）

记得武陵相见日，六年往事堪惊。回头双鬓已星星。谁知江上酒，还与故人倾。
铁马红旗寒日暮，使君犹寄边城。只愁飞诏下青冥。不应霜塞晚，横槊看诗成。
九仙山
陈元通（宋代）

九仙曾住九山头，仙去山空岁月幽。
为爱遍寻方外侣，乘閒便向洞前游。
苍苔断处踪犹在，玉局残来子未收。
换骨丹砂应几转，吾生结得此缘不。
古兴四首用周草窗韵 其二
李龏（金朝）

尘坌障双眼，闭门息交游。圣经断金义，当从古人求。

清尊洗风月，非可与妇谋。据梧不成寐，帘影灯幽幽。
幽居记今昔事十首以诗书从宿好林园无俗情为
陆游（宋代）

总角人家塾，学经至豳诗，治道本耕桑，此理在不疑。
今兹垂九十，谢事居海涯，戴星理农业，未叹筋力衰。
四月筑麦场，五月瀦稻陂。
秉火去螟蝗，磨刀翦棘茨。
西成大作社，歌鼓乐圣时。
鄙诗上呈通判朝奉大夫 其二
米芾（宋代）

簪玳尚谁继，风云那可看。自曾许持送，谈笑未尝乾。
祝英台近 题钱晓廷紫藤花画册
黄燮清（清代）

叶成围，枝挂粉，春老尚妍丽。遮盖迥廊，风漏暖香腻。

怪他燕梦盖来，蝶魂寻到，都傍著、画檐飞起。

暮烟细。人在璎珞中间，吟栏共谁倚。架误秋千，红透绿阴里。

便教过了芳时，午帘消暑，还借得、一篷凉翠。
题南极老人图寿爱槐王德泽
朱朴（明代）

南极老人霜满颠，瓣香图像寿觞前。人间五福元推右，天上三星合让先。

赤县王乔同谱系，缑山子晋亦神仙。为君遐算从今祝，愿见重登六十年。
师奴病化 其二
吕本中（宋代）

受戒不捕鼠，听经如欲应。谁知两溪畔，今日送亡僧。
赠别何德原南归
王祎（明代）

东风才解冻，又复送君归。客久交游广，才多志愿违。

惜无毛义徼，故有老莱衣。莫遂终南隐，令人候少微。
和天衣聪老五首
王之道（宋代）

法华灵应著当年，今古何曾有间然。
不见后身房次律，却因和璞记前缘。
还家父老见迓境上
陈杰（宋代）

出塞功名薄，还家父老怜。
尚迟一饭报，又愧五浆先。
手本平分社，诗堪助种田。
从今数来往，东陌与西阡。
古别离五首·竹庄苏筠州
白玉蟾（宋代）

彼美幽汀兰，开花满国香。
怅无与同心，隔水遐相望。
皓月泽清姿，凉风怜幽芳。
不及见妆台，委之田舍郎。
张文潜作淮阴侯诗有平生萧相真知已何事还同女子谋句因为萧相代答一首
张嵲（宋代）

当日追亡如不及，岂於今日故相图。身如累卵君知否，方买民田欲自污。
谢蔚宗木棉
沈辽（宋代）

峤南地熟气如烟，木华蒙茸散为绵。使君作紬远相寄，表似夷锦红欲燃。

病士榻上残青毡，山中苦寒多破穿。使君相赠何可言，困来不妨伸脚眠。
新燕
成彦雄（宋代）

才离海岛宿江滨，应梦笙歌作近邻。

减省雕梁并头语，画堂中有未归人。
洞仙歌
葛郯（宋代）

风摇丹髻，叶翦西岩树。岁律峥嵘又如许。看千峰倒影，浮动觥嵘，纱窗外，万幅鲛绡斗舞。五弦弹不尽，碧落天高，隐隐孤鸿向云度。送斜红敛尽，催上蟾钩，金风细，点破瑶阶白露。任笛声、吹残一帘秋，看人□栏□，暮云高处。
海州观放鹘搏兔不中而飞去
沈括（宋代）

秋霜濯空林，暮日在峰顶。冥冥起长风，稍稍绝遗影。

骁禽值猛搏，俯取不待顷。岂非求者乖，矫翮成远聘。

未能谢榛莽，那用遽悼悻。此心竟可怜，得失未宜病。
解首座职事书记相招以偈力辞
释正觉（宋代）

原鸰能作归呼音，暮风堕叶秋在林。路沙漠漠水潏潏，夜色在在山阴阴。

坐冠多士自省短，挽袂乃友相知深。乞与高閒偿夙歉，闭门稳卧舒疲心。
前往焦山历代尊宿真赞 佛印禅师
释怀深（宋代）

水翻千偈亦轻酬，一笑瓯峰万事休。今古碧桃湾底路，几多风月属渔舟。
题瑞云峰
释子益（宋代）

山行百折路重重，到顶回头眼界空。
但觉衲衣冰样冷，不知身在现云峰。
书感
悟霈（清代）

巢枝不过一枝安，何事尘劳放下难。饱露自应蝉有腹，摩云肯信鹤无翰。

本来莲子心中苦，到底梅花骨里寒。负我住山真面目，许多感慨岁华残。
夜思
陆游（宋代）

露泣啼螀草，潮生宿雁汀。经年寄孤舫，终夜托丘亭。

楚泽无穷白，巴山何处青。四方男子事，不敢恨飘零。
岁除即事十首
刘克庄（宋代）

瘦骨春衫薄，华颠彩胜垂。
菱花应窃笑，妆束不相宜。
凤凰台
周邦彦（宋代）

危台飘尽碧梧花，胜地凄凉属梵家。
凤入紫云招不得，木鱼堂殿下饥鸦。
九师堂
杨蟠（宋代）

易道已南矣，清风今尚寒。
山人空再拜，不识汉衣冠。
和沈季文壬子除夕感怀诗元韵同翰君作
吴怡（清代）

岁去无踪杳莫寻，百壶春酒且重斟。丹颜绿鬓随年改，密咏恬吟坐夜深。

六合之中皆寄旅，一杯以外听浮沈。纷纷时局方争鹿，漫诩河山似带襟。
期友人
齐己（唐代）

早晚逐兹来，闲门日为开。乱蛩鸣白草，残菊藉苍苔。

困卧谁惊起，闲行自欲回。何时此携手，吾子本多才。
山居诗 其四十八
释延寿（宋代）

高才宏略气凌云，世上浮名梦里身。苏氏谩称降六国，韩公休里捲三秦。

当朝虽立千年事，古庙唯存一聚尘。毕竟思量浑大错，何如林下养天真。
口占酬翁处静
吴潜（宋代）

年来户外故人疎，惭愧新词解起予。
贺监本家明与越，扁舟来访问何如。
泊江潭贻马校书
储光羲（唐代）

明月挂青天，遥遥如目前。故人游画阁，却望似云边。

水宿依渔父，歌声好采莲。采莲江上曲，今夕为君传。
冬日放言二十一首
张耒（宋代）

卯饮终日醉，万事付悠悠。
醺然据榻瞑，檐雨方飕飕。
吾事幸无急，不醉欲何求。
顾谓妇与子，酒尽为我谋。
闻南寇已平欢快之甚作诗五十韵
吕本中（宋代）

日月开南极，山河拱上都。圣朝频决胜，贼党莫狂图。

驿道传烽燧，官军下舳舻。弄兵心已壮，渫血气犹粗。

腊月杭州破，驩声歙县屠。迹虽连劲越，势欲动全吴。

剑戟排空上，刍粮夹路输。予方在衰杖，意不保头颅。

岂谓除关传，都非验汉符。坐看前乘没，谁救左轮朱。

守将仍安枕，乡豪肯弃躯。百川归巨浸，一命仰洪炉。

抚事思同辈，低头失壮夫。风雷蛰龙卧，名字列仙臞。

遇寇来淮口，迎家傍海隅。未随霜雪死，甘伴甲裳趋。

每有妻孥问，宁知道里虞。荒城补泥土，旱水著菰蒲。

交友多流寓，人烟乍有无。相逢可恸哭，掩泪只长吁。

羽檄迹锋数，江船取路迂。艰难脱纷扰，润泽到焦枯。

屡辱分金送，兼容折简呼。同群见鸑鷟，猛兽伏于菟。

往往投僧饭，时时就客厨。苦留春骀荡，勤对色敷腴。

不有沟中断，其如屋上乌。身犹访安佚，意独离囚拘。

行李催归疾，生涯与旧殊。裹粮违战地，举足值穷途。

误厌韩城僻，虚随颍水纡。旧书犹酱瓿，破屋但绳枢。

蒋诩空三径，杨雄更一区。生平从学圃，老复厌为儒。

爱草骑驴稳，看云借杖扶。几年供坎廪，尽室付崎岖。

触热医频唤，倾囊酒漫酤。素冠穷偪仄，白发鬼揶揄。

侧转骥絷足，往还狼跋胡。众怜东郭困，自学北山愚。

取别方摇扇，成诗欲断壶。疏篱倒禾黍，骤雨落楸梧。

苦语终难好，清谈却未须。家犹近坟墓，晚或望桑榆。

今日祅氛涤，新秋暑气苏。如闻旧巢覆，尽伏逆臣诛。

遣卒宽平贾，令民内半租。文章元典则，刑赏旧规摹。

桀恶先函首，渠魁已献俘。书地问安否，尚足慰驰驱。
臈月二十二夜漏下数刻小饮径醉坐小閤睡傍无侍者仆于户限眉鼻伤焉流血被面记以六言九首 其五
刘克庄（宋代）

垂堂一跌血面，闭閤三旬裹疮。有佛至维摩室，无人拜德公床。
寄李司农三首 其二
周紫芝（宋代）

徽水定何处，谪官今几时。长沙应有赋，南涧可无诗。

柳絮催春远，梅花寄客迟。谁怜忆公久，头白少相知。
听乐怅然自述（一作病中遣妓，一作司空曙诗）
韩滉（唐代）

万事伤心对管弦，一身含泪向春烟。

黄金用尽教歌舞，留与他人乐少年。
木兰花（海棠·三之二·林钟商）
柳永（宋代）

东风催露千娇面。欲绽红深开处浅。日高梳洗甚时㐸，点滴燕脂匀未遍。
霏微雨罢残阳院。洗出都城新锦段。美人纤手摘芳枝，插在钗头和风颤。
次李本存端午见寄韵二首 其二
叶颙（元代）

独醒孤坐与谁同，懒把哀颜换酒容。素负岁寒齐桧柏，不将春色误芙蓉。

堂堂阵美谁能犯，整整师严孰敢冲。万里白云风捲尽，蟾光飞上楚烟峰。
挽右史方铁庵诗三首
李昴英（宋代）

纸钱森插竹，遗像在方桥。
月暗甘棠密，风嘶韩木乔。
所悲缘瘁国，於谊况同朝。
凄断黄湾路，丹旌些莫招。
欧阳永叔王原叔二翰林韩子华吴长文二舍人同过弊庐值出不及见
梅尧臣（宋代）

枯竹为门扉，不可容车骑。况如郑广文，无毡藉宾位。

穷冬月破七，贵客联玉辔。传驺肃里闾，下榻呼童稚。

问我何所往，共留墙上字。儿愚不知谁，金章言照地。

既屈卿大夫，恨莫亲帚彗。星躔回已高，麟趾宁复至。

戢戢邻巷居，相见窃自喟。岂料瘦老翁，能令贤达至。

昔时蓬蒿径，安有此盛事。
奉赋朱新父足庵
赵师秀（宋代）

人欲难穷极，于中觉者稀。
但令无过分，何处有危机。
长日书千册，清风竹一园。
东南坤势阙，子计不为非。
咏中妇织流黄
萧纲（南北朝）

翻花满阶砌，愁人独上机。浮云西北起，孔雀东南飞。

调丝时绕腕，易镊乍牵衣。鸣梭逐动钏，红妆映落晖。
潼关道中
晁补之（宋代）

尘土长安古道深，潼关依旧接桃林。
使君骢马来何后，道士青牛去莫寻。
春半河山犹寂莫，日长坑阪正崎嵚。
平生冷笑元龙误，老觉求田负寸心。
临碣石
曹勋（宋代）

陟彼崇高，慨览遐宇。
前迹可究，兴亡可悟。
安得英雄，廓彼神武。
泽及飞沉，致馨梁甫。
偈二十四首 其十四
释守卓（宋代）

心同虚空界，个中有买卖。示等虚空法，处处皆周匝。

證得虚空时，全收复是谁。无是无非法，一离还一合。

不因霜雪苦，那辨岁寒心。
细雨
陆游（宋代）

细雨重云渐入梅，阴阴门巷长新槐。
壮心已与年俱逝，脱发应无术可栽。
美睡常嫌莺唤起，清愁却要酒阑回。
年来百事非平昔，信手题诗嬾剪裁。
蒲叶
王安石（宋代）

蒲叶清浅水，杏花和暖风。
地偏绿底绿，人老为谁红。
汀沙
王安石（宋代）

汀沙雪漫水溶溶，睡鸭残芦晻霭中。
归去北人多忆此，每家图画有屏风。
柳含烟 咏柳
吴绮（清代）

江南路，柳丝垂。都少齐梁旧事，玉蛾金茧只霏霏。

挂斜晖。

眼眼眉眉都是恨。人去灵和莫问，谁堪眠起对红闺。

晚风吹。
句
林采（宋代）

江浙东头六劝耕，随缘却到古南平。
颂古八首
释道印（宋代）

有伴即来，地闢天开。
冷光重出匣，古路绝纤埃。
万象森罗齐合掌，须弥岌崿舞三台。
药洲
许彦先（宋代）

花药氛氲海上洲，水中云影带沙流。直应路与银潢接，槎客时来犯斗牛。
壬子八九月读书题词十五首 其十五 谭友夏集
曾习经（清代）

次山有文碎可惋，东野佳处时一遭。扬下甜瓜栽苦瓠，楚风当日亦心劳。
梦两雏
揭傒斯（元代）

阿英十二能辟纑，阿牛五岁贪读书。辟纑成缕无人织，读书有志令人惜。

汝父飘零汝母休，吾亲虽健俱白头。雨声断道风惊屋，阿婆独抱诸孙哭。
答刘明府
张籍（唐代）

身病多时又客居，满城亲旧尽相疏。

可怜绛县刘明府，犹解频频寄远书。
晨起三首
赵文（宋代）

三人相对眠，眠中各自梦。
觉起偶开门，老树绿不动。
洞仙歌
佚名（宋代）

六尺湘漪簟冷。
游南雁
陈经正（宋代）

雨晴华表插无孤，雾散丹霞落雁湖。洞窈不知红日过，峰危倩得白云扶。

人间谁道无蓬岛，天地分明有画图。山鸟罔知人未醒，隔林款款唤提壶。
涤砚池
吴桂森（明代）

疾风振崇冈，乔柯声欲裂。陟登鸿山颠，顾瞻思前哲。

池涤砚上香，遗井一泓冽。白日蔽炎精，庶谗媾群孽。

五噫出帝京，冥冥飞影灭。冲波荡浊世，千载高迹绝。

湛寂青山中，空有余芳烈。汲泉坐池旁，一饮神自澈。

沃我冰雪肠，不因釜中热。
通济门怀金正希、黄介子二先生
徐绍基（清代）

我从旧禁城边过，咫尺南寻通济门。不觉抚膺三叹息，有怀绝脰两忠魂。

一成一旅殷顽续，江右江干鲁殿存。碧血青燐归此土，谁为潸涕荐蘩蘋。
初寒学为险句 其一
凌义渠（明代）

落落自朝昏，残阳逗远村。百虫早缄口，萤翅尚游魂。

虚室添幽响，荒畬杂烧痕。石栏蕉半折，掀顿也频烦。
寄王十七丈
徐积（宋代）

舒州怀宁尉，是我丈人行。两遗小书去，其礼若非抗。

何德称殊礼，胡颜拜首贶。更致附吟哦，以问公无恙。
因官人请陞座
释重顯（宋代）

晓天云静冷涵霜，满槛风清敌夜光。
莫谓座间人不识，孤明孤影射虚堂。
司马温公挽诗五首 其五
孔武仲（宋代）

拙与世沈浮，登门二十秋。云天曾送上，风壑此来游。

霄汉三台坐，江湖万里舟。抠衣已不及，惨怆逝川流。
惜黄花慢
田为（宋代）

雁空浮碧，印晓月，露洗重阳天气。望极楼外，淡烟半隔疏林，掩映断桥流水。黄金篱畔白衣人，更谁会、渊明深意。晚风底。落日乱鸿，飞起无际。情多对景凄凉，念旧赏，步屐登高迢递。兴满东山，共携素手持杯，劝泛玉浆云蕊。此时霜鬓欲归心，谩老尽、悲秋情味。向醉里。免得又成憔悴。
霜天晓角·云收雾辟
吴潜（宋代）

云收雾辟。万里天空碧。舟过蛾眉亭下，景似旧、人非昔。年事如梭掷。世事如棋弈。抚掌扣舷一笑，今古恨、问谁得。
送孙志康
苏过（宋代）

季孙爱我如美疢，孟孙恶我如药石。平生愿得逢若士，庶几爱我非姑息。

先生少抱王佐才，早以声名驰上国。白头犹著从事衫，正坐不为俗子屈。

刚风由来有家学，不信直前能缺折。世无子期谁赏音，伯牙太息弦应绝。

晚从南阳客塞上，岂为文章工草檄。厌闻可否梁丘据，磨砺正须烦子革。

先生持此虽暂合，鸿鹄要是云间翮。夜光明月遭抋剑，未肯碌碌同沙砾。

翻然赋归一何速，越吟久自同庄舄。世间轩冕岂不欲，凿枘两穷安所得。

不如乞身向嵩少，问舍求田乃良策。祖生从此须著鞭，我当继蜡登山屐。
次韵题粹老客亭诗后
黄庭坚（宋代）

客亭长短路南北，衮衮行人哪得知。
惟有相逢即相别，一杯成喜只成悲。
赠顾进士复初
程廷祚（清代）

宪庙昔临御，恩波覃八极。涣汗其大号，丘园交束帛。

维时承平久，化成迈往昔。里巷闻弦歌，穷陬务修饬。

闻命各戒装，争先赴上国。儒冠既峨峨，征车复奕奕。

或怀随侯珠，或握荆山璧。或披兰苕新，或掣沧海碧。

鸣佩集丹陛，心情接虹霓。就中星斗寒，钜儒出无锡。

读书破万卷，性同杜氏癖。著述穷岁年，钻研入无隙。

宣尼生周季，仰窥王迹熄。然后作《春秋》，万古垂法式。

笔削见是非，义存三代直，当时游夏辈，欲赞空太息。

如何后世人，无端奋私臆。丘明见国史，事实颇能核。

傅会虽有时，网罗著劳绩。齐鲁多陋儒，厥惟高与赤。

邹夹未有书，莫由问得失。三家遂鼎峙，左氏仍后植。

自兹口说腾，圣经嗟晦蚀。功令尊胡氏，学子守之墨。

首先革周正，先圣宁蹙额。一褒复一贬，诪张令人惑。

褒贬本所无，安用常唧唧。忍使日月光，蔽亏重云黑。

先生蹶然兴，扫除不遗力。百家咸披靡，似用大师克。

煌煌大事表，卷轴日盈积。发愤阐阙文，尘埃教荡涤。

曲说从此废，禾稼驱螟螣。上则考天时，殷勤补长历。

下则综形势，聚来图疆域。僣礼与败度，乱贼暨戎翟。

事事关大义，胪列各就职。载观交兵篇，往来正如织。

旌旗犹在眼，开卷若凭轼。晋楚争夏盟，宋郑困行役。

向戌忽弭兵，难免司城责。五材民并用，戒惧存法则。

霸统经再变，王猷竟永塞。人欲日横流，瞻乌更谁适。

窃取有深意，肯令鲰生识。君书出虽晚，重到杏坛侧。

钟磬铿然鸣，清音动四壁。忆昔鸿词徵，余亦预末席。

客居郊坛西，颇爱厥境僻。凉风下庭梧，朝昏玩义画。

冥会待悬解，忽然尘虑释。与君偕罢归，十载卧泉石。

著书曩未成，今也喜大获。假令留青琐，兹业谅俱寂。

深荷皇天慈，慨然增感激。
咏螃蟹
朱贞白（宋代）

蝉眼龟形脚似蛛，未尝正面向人趋。
如今饤在盘筵上，得似江湖乱走无。
满江红 同（案原无同字，兹从丁本钞）郑都
白朴（元代）

费尽长绳，系不住、西飞白日。客窗外、满庭秋草，露蛩寒泣。酒后看花空眼乱，花前把酒从衣湿。要一尘、归老作菟裘，何难觅。仙客老，巴园橘。封万户，燕山栗。且栽培松竹，伴人孤寂。岂有梁鸿高世志，也无司马题桥笔。便与君、同访洞庭春，和云吸。
送别姚国博知处州分韵得绿字
林光朝（宋代）

铜盘白露下，松桂净如沐。
娈彼菊花团，西风吹醽醁。
长安多别菊，此别苦不足。
人物如使君，容易等潘陆。
一自海东头，清飚起谣俗。
馆下欲何言，联翩如破竹，
功名不徒尔，无乃相迫逐。
双日访延英，行矣公勿卜。
括苍烟雨前，寒光贯岩腹。
大叫出银甖，邂逅聚百族。
要携三月粮，所厌惟一菊。
幸心忽开张，何曾畏笑僇。
单父勿长吁，来者犹可续。
道旁有抵璧，天下轻结绿。
一夕洲渚言，令我沉心曲。
次韵五首 其一
释德洪（宋代）

成破须臾知世相，雨云翻覆见交情。何时一叶春湖阔，塞管横风夜月清。
题汪圣鍚坟庵真如轩在玉山常山之间
杨万里（宋代）

东吴南垂楚北际，中央不合大如砺。
百滩千嶂自一川，清空不是人间世。
玉山先生携老禅，把茅结庵开小轩。
身前身後来醉眠，一醉不醒三千年。
先生杖屦半宇宙，每到此轩去还又。
为怜雪立孤竹君，月骨风箸如许瘦。
向来种笋今排天，先生手痕故依然。
骑龙帝旁为飞仙，玉棺寂寞空寒烟。
月夜听琴歌
释文珦（宋代）

石床定起夜方中，为豁幽兴开房栊。
吴天洁净无云踪，万时三房磨青铜。
明月皎皎行虚空，穿松透竹光玲珑。
猛虎忽啸茅屋东，林树叶叶皆生风。
壮哉宿客清溪翁，对月与我调丝桐。
不拘商羽徵角宫，五音迭奏意无穷。
希声一一关天聪，天神下假山鬼从。
玄鹤抃舞节奏同，延颈舒翼多仪容。
尝闻雅乐与政通，乃知此语非颛蒙。
更漏欲彻曲未终，西邻忽打五鼓钟。
溪翁忆着溪头蓬，抱琴归去还匆匆。
愿翁重来勿弃侬，侬欲共尔论心胸。
陪虞管勾幼悦坐王子启南园竹林同赋
刘崧（元代）

王子宅前千个竹，拂檐当户总萧萧。土垣近出青相映，池水下通寒不凋。

上客频留苍玉佩，佳人时度紫鸾箫。重寻载酒题诗处，记取龙湾第二桥。
铸镜歌
龙护老人（唐代）

盘龙盘龙，隐于镜中。分野有象，变化无穷。

兴云吐雾，行雨生风。上清仙子，来献圣聪。
高宗皇帝挽词二首
倪思（宋代）

黼翣方徐转，龙輴望已遥。
胥涛平似掌，禹穴俨如朝。
丧孝群心痛，号旻圣孝昭。
稽经崇调号，万世永尊尧。
吹台
刘攽（宋代）

梁王游赏地，乔木空白云。无复歌吹响，况乃麋鹿群。

梵刹拟化出，山河如绮分。北望十二衢，佳气正絪缊。

贤者而后乐，固如孟轲云。感此多远怀，因之濯尘纷。

闻君已先我，携手皆能文。置酒临沧流，披窗溯南薰。

由来登此台，寂寞谁独闻。慷慨作歌诗，怅然哀古人。

千载岂不辽，忽如波沄沄。适意正在饮，无为惜酣醺。
湖上晚望
陆游（宋代）

闲人无处破除闲，待得渔舟一一还。
峰顶夕阳烟际水，分明六幅巨然山。
题招隐寺绚公房
綦毋潜（唐代）

开士度人久，空岩花雾深。徒知燕坐处，不见有为心。

兰若门对壑，田家路隔林。还言证法性，归去比黄金。
梭山候潮
杨时（宋代）

向晚牛羊沙岸归，落帆烟浦候潮时。
谁言江上须忠信，潮到于今自失期。
送黄叔愚赴平江教授
王之望（宋代）

人生水中萍，泛泛随波澜。偶然成聚散，谁使为悲欢。

伊余从君游，两见岁履端。相得恨不早，相见常苦难。

今又舍我去，觉我肝肠酸。君诚湖海士，豪气老不刓。

剧谈愤世俗，怒发时冲冠。向来对宣室，见晚帝兴叹。

落落不苟合，栖迟犹冷官。高才徒白首，未许陪鸳鸾。

苏台今辅郡，举头见长安。会看有追诏，祝君且加餐。

吾衰钓沧溟，羊裘侣鱼鼋。逍遥各有适，快睹扶摇抟。

尺书倘见存，慰此离忧宽。
和昌黎秋怀诗四首 其三
黄渊耀（明代）

秋气何萧萧，野情空曼曼。纤絺常不完，三旬九遇饭。

饥寒非可乐，温饱讵足愿。孤灯湛空樽，对影还自劝。

左右陈良书，旷如阅吹万。谁当餐此味，芹美不可献。

勖哉东隅光，桑榆乃多怨。
舟过青县用吴天章山人青县题壁韵诗
钱陈群（清代）

山人出山曾此来，黄鸡紫蟹颜一开。我今归舟从此去，西风瑟瑟催装絮。

故原荒径复何如，昨夜梦接山中书。我本无心学张翰，笑将华组换鲈鱼。
马鞍冈
黄在裘（明代）

磝礐嵯峨列，中峦俨削成。据鞍千仞峭，揽辔万峰平。

文毂看鞭弭，台垣待秉衡。共言南服外，柱石嗣西京。